L'exsecretari d'estat de Seguretat José Antonio Nieto ha assegurat aquest dimarts que els encarregats de detectar la radicalització de l'imam de Ripoll eren els Mossos d'Esquadra, perquè és el cos policial integral de Catalunya. No obstant això, no ha culpat la policia catalana dels atemptats d'agost del 2017, però també ha exculpat els cossos de seguretat espanyols, assegurant que desconeix si l'imam era confident del CNI o agents de la Policia Nacional havien demanat deixar d'intervenir el seu telèfon durant una investigació per jihadisme o l'havien visitat a presó. Nieto ho ha dit durant la seva intervenció per videoconferència a la comissió d'investigació dels atemptats del 17 d'agost del 2017 al Parlament. La resta de testimonis citats, excepte l'exdirector de 'El Periódico' Enric Hernández, no han comparegut. Es  tracta  de José Manuel Holgado Merino, ex-director general de la Guàrdia Civil,; Juan Carlos Ortiz Argüelles, cap central d'Informació, Investigació i Ciberdelinqüència de la Policia Nacional; Fernando Santafé Soler, comandament d'Informació, Investigació i Ciberdelinqüència de la Guàrdia Civil; i Manuel Navarrete Paniagua, director del Centre Europeu contra el Terrorisme de l'Europol.

Summary: Nieto diu que els Mossos havien de detectar la radicalització de l'imam de Ripoll


La Policia Local de Ripoll ha comissat un gos per agredir un operari en un habitatge. Els fets van passar el 2 de febrer. L'home havia d'anar a mirar una feina i just en el moment en què li van obrir la porta l'animal se li va abraonar i li va mossegar una cama, provocant-li ferides lleus. L'home va anar al metge perquè el curessin i després va denunciar-ho als Mossos d'Esquadra, que van informar a la Policia Local perquè actués segons l'ordenança municipal de tinença d'animals. Es tracta d'un gos de talla gran, creuat amb un gos de raça potencialment perillosa, que ja havia mossegat una altra persona a l'habitatge però que no constava cap denúncia, tal com va explicar la mateixa propietària. La dona no tenia la llicència necessària per poder tenir un gos d'aquestes característiques. Per tot plegat, els agents van comissar l'animal i el van traslladar a una residència canina. La propietària, a qui s'ha denunciat administrativament per tres infraccions greus i una de molt greu, té fins al 28 de febrer per presentar la documentació, obtenir la llicència i poder recuperar l'animal. El comís de l'animal va tenir lloc el 8 de febrer, quan la Policia Local va anar a l'habitatge per veure de quin animal es tractava i fer les comprovacions. Un cop allà els agents van constatar que era un gos de talla gran, que "imposava", i que era creuat amb un gos de raça potencialment perillosa. Quan van requerir la documentació a la propietària, van comprovar que no tenia la llicència necessària per poder tenir aquest tipus d'animal, una infracció que l'ordenança de tinença d'animals aprovada per aquest municipi l'any 2012 estableix que és una infracció molt greu, amb sancions que van des dels 1.500 euros fins als 30.000 euros. El que sí tenia era l'assegurança per responsabilitat civil que fa falta en aquests caos. La mestressa, a més, els va explicar que el gos ja havia atacat anteriorment una altra persona en una situació similar, també a l'interior de l'habitatge. Per aquell incident, però, no constava cap denúncia. Per tot plegat, els agents van endur-se l'animal i van aixecar acta per tres infraccions administratives greus -com és no portar el morrió- i una de molt greu.  La denunciada té ara fins a finals de mes per presentar la documentació i poder aconseguir la llicència que li fa falta per poder recuperar el gos. Entre els documents que haurà d'acreditar i que la dona no tenia hi ha el certificat de capacitat física i aptitud psicològica i un altre que demostri que no té antecedents penals.  Si no ho presenta a termini, l'animal quedarà sota custòdia municipal.  El desembre del 2015 la Policia Local de Ripoll també va comissar dos gossos potencialment perillosos d'un mateix propietari. En aquell cas, també havien mossegat una persona. El propietari denunciat finalment no els va reclamar.

Summary: La Policia Local de Ripoll comissa un gos per mossegar un operari en un habitatge causant-li ferides lleus


Les baixes temperatures del mes de febrer van provocar un important augment de l'electricitat, amb especial de l'origen de combustibles fòssils, cosa que va provocar un encariment dels preus de la factura elèctrica. Només el 38,8% de las producció d'energia elèctrica al febrer va ser d'origen renovable. La mitjana de preu que es va registrar en el mes de febrer en el mercat 'spot' es va situar en 54,88 euros MWh, un 6,2% més que el mateix mes de l'any passat. Aquesta mitjana de preu de 54,88 euros MWH suposa un 9,3% més que la mitjana registrada al gener i suposa registrar el segon mes de febrer més car de la sèrie des de l'any 2008, segons la consultora Ipsom. Després d'aquesta onada de fred del mes de febrer, la primera part del mes de març ha registrat una línia descendent de preus fins a situar-se el 10 de març en 31,96 euros MWh.  L'evolució del preus a l'alça durant aquest mes de febrer es registra després de què els preus de l'electricitat de l'any 2017 haguessin registrat una mitjana durant l'any de 52,24 euros MWH, un 24% més que en el 2016 i un 8,9% més que la mitjana dels últims cinc anys.  La consultora Ipsom no fa una previsió del que pot suposar l'onada de fred d'aquests últims dies del mes de març i assegura que de moment, i malgrat l'evolució alcista del mes de febrer, els indicadors del mercat a futur indiquen que tant  a llarg com a curt termini no es preveu una alça de preus sinó tot el contrari ''i s'espera que segueixin baixant els pròxims mesos''.

Summary: L'onada de fred del febrer encareix un 6,2% la factura elèctrica en relació amb al mateix mes de l'any passat


Els Mossos d'Esquadra han resolt que la mort d'un ancià de 90 anys el passat mes d'abril a Barcelona va ser fruit d'un enverinament a càrrec del seu gendre. L'homicida, de 57 anys i veí de l'Hospitalet de Llobregat, va subministrar a la víctima un fàrmac en una dosi molt alta dins el cafè amb llet. El detingut –que actualment es troba ingressat en un hospital psiquiàtric- també va intentar matar la sogra amb el mateix mètode però la dona va prendre una dosi molt més petita del fàrmac i va poder salvar la vida. Els fets van passar el passat 14 d'abril quan els ancians van ingressar en un centre hospitalari de Barcelona amb un quadre d’intoxicació medicamentosa d’un fàrmac que, administrat en altes dosis, podia arribar a ser tòxic i fins i tot mortal. L'home va morir nou dies després –el 23 d'abril- mentre que la dona va sobreviure i va ser donada d’alta uns dies més tard. La investigació policial ha acreditat que el gendre de la parella d'ancians els hauria subministrat el medicament la nit anterior diluït en un got que contenia cafè amb llet. L’home es va beure tot el got mentre que la dona només una petita part donat que hi va trobar un gust estrany. Es dóna la circumstància que aquest gendre de les víctimes, un home de 57 anys, de nacionalitat espanyola i veí de l’Hospitalet de Llobregat, tenia una patologia mental. Per aquest motiu durant la investigació ja estava reclòs de forma voluntària en un centre psiquiàtric. Hores d’ara l’autor dels fets està ingressat en un altre centre psiquiàtric a l’espera que la seva eventual estabilització permeti que pugui declarar.

Summary: Mata el seu sogre de 90 anys enverinant-lo amb una alta dosi d'un fàrmac dins el cafè amb llet


El PSOE ha destacat aquest dilluns al matí que el discurs de Nadal de Felip VI advocava per una "construcció del futur sense temor del present". És un dels temes de la intervenció institucional del monarca que ha destacat José Luís Ábalos, secretari d'organització del partit. També ha subratllat els "reptes" que va assenyalar el Rei i que la formació comparteix: Catalunya, ocupació, desigualtat, terrorisme, corrupció, inserció europea, medi ambient i canvi climàtic i violència de gènere. Sobre la qüestió catalana, Ábalos ha afirmat que Catalunya "es mereix" un Govern "preocupat i ocupat pels problemes dels catalans", i en aquest sentit ha indicat que el PSOE seguirà apostant "per la convivència, pel diàleg, per la concòrdia, pel respecte a la legalitat i per la lleialtat". Ábalos ha afirmat que el Rei va parlar de fer una "aposta cap al futur des de la comprensió del present", que a parer dels socialistes és una "frase important" que té a veure amb "la construcció del futur sense temor del present". Un repte, ha afegit, amb el qual els socialistes se senten "absolutament implicats". Als reptes que, a parer del Rei, afronta Espanya (Catalunya, ocupació, desigualtat, terrorisme, corrupció, inserció europea, medi ambient i canvi climàtic i violència de gènere), el PSOE n'hi ha afegit quatre més: lluita contra la desigualtat, protecció social, ciència i educació. Per això ha manifestat la voluntat del PSOE d'implantar una renda mínima d'inserció i de blindar el sistema de pensions. "Cal una fiscalitat més distributiva i solidària i una economia competitiva, amb inversió en ciència, coneixement i investigació", ha subratllat Ábalos, per aconseguir, entre d'altres, "salaris dignes". També ha considerat que Espanya és "cada vegada més desigual" i que els espanyols senten que "a més es limiten les oportunitats per assolir una vida millor". I pel que fa a Catalunya, el PSOE seguirà "apostant per la convivència, pel diàleg, per la concòrdia, pel respecte a la legalitat, per la lleialtat". A banda ha afegit que el partit intentarà lluitar amb totes les seves possibilitats per la seva governabilitat. "Catalunya es mereix un Govern preocupat i ocupat pels problemes dels catalans", ha afirmat, per acabar: "Volem una Catalunya a Espanya i a Europa. Una Espanya també oberta, moderna i inclusiva. Ens hi dedicarem a través de les reformes que siguin necessàries per assegurar aquest marc de convivència".

Summary: El PSOE subratlla que Felip VI ha advocat per "la construcció del futur sense temor del present"


Els Mossos d’Esquadra han detingut set persones per haver protagonitzat actes vandàlics anti independentistes davant de domicilis d’agents del cos, d’alcaldes, i també davant d’institucions públiques. Segons ha pogut saber l’ACN, la policia investiga la seva relació amb l’aparició, a diferents indrets del Maresme i el Vallès Oriental, de vàters plens de llaços grocs i banderes estripades amb missatges relacionats amb l’1 d’octubre. Quatre de les detencions han estat a Mataró, una a Sant Celoni i dues a Barcelona. Són sis homes i una dona, i tots pertanyen al col•lectiu ‘justicieros nocturnos’, que a les xarxes socials defensa la “neteja de la propaganda independentista”. Se’ls investiga per presumptes delictes relacionats amb l’exercici dels drets fonamentals i les llibertats públiques. A mitjans de desembre del 2018, l’aleshores alcalde de Vilassar de Dalt, Xavier Godàs (ERC), va denunciar a Twitter que uns desconeguts havien “assenyalat” casa seva amb llaços grocs i un vàter on es podia llegir “1 d’octubre” i “bon Nadal, Xavi”. Dies més tard, l’alcalde de Sant Andreu de Llavaneres, Joan Mora (ERC), també va denunciar que s’havia trobat llaços grocs, banderes estelades arrencades i una tassa de vàter davant la botiga-celler que regenta al municipi.  Aquest passat mes de maig, Mora, Godàs i quatre alcaldes més del Maresme van presentar una denúncia conjunta per "l'assetjament constant" de "grups violents d'extrema dreta". La situació, van assegurar, es repetia des del referèndum de l'1-O i s'havia intensificat en els darrers mesos amb assetjaments directes. Els alcaldes van decidir actuar de forma conjunta després que les denúncies individualitzades s’haguessin arxivat.  La denúncia la signaven els alcaldes de Vilassar de Dalt, Xavier Godàs; Sant Andreu de Llavaneres, Nani Mora; Arenys de Mar, Annabel Moreno, i Vilassar de Mar, Damià del Clot.  A banda de les accions al Maresme, els Mossos d’Esquadra també investiguen la relació dels set detinguts aquest divendres amb un acte vandàlic similar que a finals de gener va haver al costat de l’ajuntament de Vallgorguina (Vallès Oriental), a l’entrada d’una associació. Allà també va aparèixer un vàter ple de llaços grocs i els vàndals van retirar una pancarta de suport als presos independentistes.

Summary: Detenen set membres d’un grup anti independentista per fer actes vandàlics davant cases d’agents dels Mossos i d’alcaldes


Els Bombers de la Generalitat han estabilitzat cap a dos quarts de dues d'aquest migdia l'incendi forestal que afecta des del voltant de les onze del matí el terme municipal d'Alcover (Alt Camp), concretament una zona boscosa propera a l'ermita del Remei, coneguda com Costa de Bordons. També ha finalitzat la recomanació del confinament de la urbanització del Remei, segons han indicat els Bombers de la Generalitat. Una vintena de dotacions terrestres i tres d'aèries treballen en les tasques d'extinció del foc, que segons les primeres estimacions hauria afectat dues hectàrees. El foc ha avançat empès pel vent que bufa a la zona. Els Bombers treballen sobretot al cap, que ja s'ha pogut aturar, i al flanc esquerre de l'incendi per evitar la seva continuïtat. El camí d'accés a l'ermita de la Mare de Déu del Remei ja s'ha pogut reobrir, segons els Bombers. L'alcalde d'Alcover, Robert Figueras, ha explicat a l'ACN que les primeres hipòtesis apunten a la caiguda d'un pal d'electricitat com a causa de l'inici del foc, tot i que encara s'està investigant, i ha indicat que el vent ha estat un factor a tenir molt en compte que ha complicat la tasca dels bombers. Tot i això, ha celebrat la bona comunicació entre tots els agents implicats en l'incendi i la ràpida informació que s'ha donat als veïns de la urbanització, a través de la vigilància municipal, als quals s'ha recomanat el confinament. Així mateix, ha explicat que s'ha demanat als habitants de les cases de la part més alta de l'àrea residencial, una desena, que les abandonessin ,però ha remarcat que, finalment, tot ha quedat en un ensurt. Per la seva banda el president de l'Associació de Veïns de la urbanització Residencial del Remei, Marcel Sanromà, ha detallat que cada any els propietaris paguen unes quotes per "netejar el perímetre". Precisament, "avui ha estat una de les gràcies perquè el foc no tirés cap a dins", ha assenyalat. A la vegada, però, ha denunciat que ajuntaments i propietaris particulars tenen els terrenys "completament deixats", i ha alertat que "un dia passarà una autèntica desgràcia". A la urbanització hi ha prop d'un centenar de propietaris i hi viuen entre 300 i 400 persones. Segons ha informat el cos d'Agents Rurals, el foc hauria cremat tres hectàrees de vegetació. Protecció Civil del Departament d'Interior de la Generalitat ha comunicat que a causa d’un tall de línia elèctrica per facilitar les tasques d’extinció, hi ha hagut uns 2.000 abonats afectats sense subministrament. En aquests moments, l’afectació s’ha reduït i, segons la companyia elèctrica, afecta 148 abonats d’Alcover i 118 de Mont-ral.

Summary: Estabilitzat l'incendi forestal a Alcover


El número d'icaris de la Jinan Acrobatic Troupe de la Xina i dos números del National Circus of Pyongyang (el de balança russa amb barra fixa i bàscula i el de funambulisme a gran alçada) han rebut els elefants d'or a la 7a edició del Festival Internacional del Circ Elefant d'Or de Girona. Els organitzadors han destacat que en aquesta edició han aconseguit una ocupació del 100% -30.608 butaques ocupades-, el festival ha consolidat "la seva primera edició a Girona amb un èxit sense precedents a nivell de públic. Un esdeveniment que només amb set anys s’ha posicionat al costat del gran Festival de Montecarlo, i que avui ja és una referència per artistes, directors i professionals del circ a nivell internacional". Les 10 funcions de públic general han exhaurit, per primera vegada, totes les entrades, penjant cada dia el cartell de 'sold out'. El Festival ha afrontat aquesta la nit el seu major repte, l'Espectacle d'Or, o altrament conegut com la Gala dels Premis. Les millors companyies de l'espectacle Blau i Vermell, després de ser valorades pel Jurat internacional, han competit a la Gala d'Or per aconseguir algun dels guardons oficials, els elefants d’inspiració daliniana d’or, plata i bronze. Així si els dos números del National Circus of Pyongyang i un de la Jinan Acrobatic Troupe de la Xina han rebut l'elefant d'or, Kuk Ryong Hang de RPD de Corea i el seu número d'equilibris, les escales aèries de la Troupe Shatirov de Rússia i l'espectacle de Rússia i Moldàvia Our Story, de màstil xinès, són les atraccions guardonades amb l'elefant de plata, seguides dels elefants de bronze que s'emporten els malabars del rus Dimitry Dubinin, les cintes aèries del duo A&J, del Regne Unit i Ucraïna, i el número de teles aèries Phonenix, de l’australià Jack Dawson. Quinze atraccions seleccionades per la Gala d'Or, han optat als premis que ha atorgat directament el jurat internacional del festival. Audrey & Thomas (França i EUA) i el seu número de trapezi fix han recollit el Premi de la Imatge i Kuk Ryong Han de RPD de Corea el Premi de la Crítica pel seu número d’equilibris.  Premi del Públic Respecte el Premi del Públic, un guardó atorgat per tots els espectadors que durant aquests 4 dies han passat per les sessions programades de les semifinals, l'ha obtingut el número de balança russa amb barra fixa i bàscula del National Circus of Pyongyang.

Summary: Una companyia de circ de Corea del Nord i una de la Xina, principals guardonades al Festival de Circ de Girona


El conseller de Treball, Afers Socials i Famílies, Chakir el Homrani, ha presidit aquest dijous el primer Ple del Consell de Relacions Laborals en línia, que ha aprovat la creació d’un grup de treball que abordarà el treball a distància i el teletreball. Al grup hi participaran persones designades pel Govern, els sindicats CCOO i UGT i les patronals Foment del Treball i Pimec. Es tracta d'estudiar de forma transversal tots els aspectes que comporta el treball a distància i el teletreball després que la pandèmia de la covid-19 hagi suposat un impuls per a aquesta mena de relació laboral. Entre d'altres s'observaran els principis i garanties, el temps de treball, els equips i els espais, els drets de desconnexió, la seguretat, la salut, la formació, la protecció de dades i la perspectiva de gènere. El resultat final del grup de treball, que comptarà amb la participació de persones expertes en els aspectes relacionats amb el treball a distància i el teletreball, s’espera que es vegi reflectit en un conjunt de recomanacions consensuades amb la inclusió de clàusules per a la negociació col·lectiva, una guia pràctica per a les empreses. També tindrà vocació de fer propostes acordades que serveixin de base i aportin contingut per les futures regulacions que es puguin desenvolupar en la matèria.

Summary: El Consell de Relacions Laborals crea un grup de treball per abordar el teletreball


En Pau i en Guillem acaben de començar primer de batxillerat a l'Institut de Vic. El seu inici, però, és un pèl diferent al del centenar d'alumnes que aquest dijous també han donat el tret de sortida a les classes. Els dos joves formen part de la desena d'estudiants que cursaran batxillerat d'una manera més flexible, cosa que els permetrà obtenir una doble titulació. D'una banda, el batxillerat en la modalitat que hagin escollit, però també es trauran un cicle formatiu de grau mig d'ensenyaments esportius en futbol. En declaracions a l'ACN, els joves, molt vinculats al món del futbol, han explicat que encara no tenen massa clar a què es dedicaran en un futur, però els va atraure molt poder aconseguir una doble titulació en només tres anys. El director del centre,  Cristòfol Estrella, ha explicat que aquesta prova pilot que ha impulsat el departament en set centres catalans també vol ser una eina per lluitar contra l'abandó escolar al batxillerat.  Dels més de 73.000 alumnes que han començat el curs escolar aquest dijous a la Catalunya Central, una desena – tots nois- ho han fet en la nova modalitat de batxillerat amb ensenyaments esportius que proposava l'Institut de Vic. Malgrat es podia triar entre futbol i salvament i socorrisme, els deu estudiants que s'hi ha matriculat ho han fet en la modalitat de futbol. La lluita contra l'abandó escolar en una etapa com el batxillerat és un dels principals objectius  d'aquesta prova pilot. "A primer de batxillerat molts alumnes abandonen i deixen el sistema educatiu. Llavors costa molt reorientar la seva formació cap a un cicle", ha lamentat el director de l'Institut de Vic, Cristòfol Estrella. Flexibilitzar el batxillerat i afegir-hi un cicle formatiu és un "valor afegit", ha destacat.  Cursar el batxillerat en tres cursos quan el temps estàndard són dos pot ser una bona opció per a alumnes que hi tenen més dificultat, però també és l'opció escollida per esportistes d'alt rendiment –amb una alta exigència d'hores d'entrenament-.  "Tenim perfils molt diferents i aquest batxillerat no s'enfoca en cap en concret", ha dit Estrella. "L'objectiu final és intentar que el màxim nombre d'alumnes aconsegueixin acabar els seus estudis", ha explicat. El director també ha destacat que com que el cicle formatiu de grau mitjà dura dos anys, "quan acaben ja poden començar a treballar i entrar al món laboral, per exemple treballant de socorrista en una piscina".  Un altre dels aspectes positius de la modalitat, ha explicat el director, és que han aconseguit que no s'hagi creat un grup aïllat que fa aquest tipus de batxillerat. "Hem deixat que es puguin matricular en qualsevol modalitat de batxillerat, de tal manera que els alumnes s'integren amb la resta d'estudiants del batxillerat estàndard, sense crear segregació", ha afegit.  Amb tot, com pot semblar lògic, la desena d'alumnes no cursarà assignatures del batxillerat estàndard com educció física, que ja la tindran convalidada. Això també permetrà que tinguin el temps suficient per dinar i tornar al centre a la tarda els dies que els toqui cursar les assignatures del grau mitjà. També s'ha mirat que aquestes classes acabin sempre a les cinc de la tarda, "perquè es pugui compaginar amb els seus entrenaments o activitats esportives extra curriculars que tinguin", ha dit el director.

Summary: Una desena d'alumnes comença a l'Institut de Vic un batxillerat més flexible que els permetrà obtenir una doble titulació


El sindicat de professors ANPE s'ha sumat a la petició d'unes 17.000 famílies d'instaurar la jornada contínua, especialment aquest curs per la situació de pandèmia. El sindicat ha constatat que els grups escolars confinats "van pujant dia a dia" i ha acusat el Departament d'Educació de "menysprear sistemàticament" mesures recomanades per Salut com la distància de seguretat i evitar els desplaçaments. ANPE ha criticat que el conseller d'Educació, Josep Bargalló, "no ha volgut ni parlar-ne" de l'opció de la jornada contínua, quan ha defensat que és "l'ocasió idònia per implantar-la a primària". Ha afirmat que d'aquesta manera es reduirien a la meitat els desplaçaments i l'afluència de persones a les entrades i sortides dels centres.  ANPE ha denunciat la "poca previsió i l'obstinació de l'administració en fer cas omís del dret de les famílies a poder decidir lliurement l'horari escolar dels infants".

Summary: ANPE se suma a la petició d'instaurar la jornada contínua als centres escolars


El president de la Generalitat, Carles Puigdemont, ha llençat un missatge a l'oposició -i en especial a la CUP- i ha assegurat que no hi ha "més marge" per variar el projecte de Pressupostos del 2017. "Són uns pressupostos fets amb bisturí, afinats al detall,  són un exercici admirable d'eficiència econòmica", ha defensat. El president assegura que no volen augmentar la pressió fiscal i ha lamentat que les transferències de l'Estat no els permeten fer "altres tipus de política".  Puigdemont s'ha mostrat convençut que els comptes per al 2017 s'aprovaran i ha negat que només estiguin negociant amb la CUP. A més, ha remarcat que creixen les polítiques socials perquè són "necessàries i urgents". Sobre la supressió de la deducció addicional per a la compra d'habitatge per a rendes de més de 30.000 euros, ha assegurat que és "exagerat" mostrar-ho com un "atac a les classes mitjanes". El president ha estat l'encarregat d'inaugurar la XXI Jornada d'Economia de s'Agaró (Baix Empordà).

Summary: Puigdemont avisa que no hi ha "més marge" amb els pressupostos perquè estan "fets amb bisturí"


Les carreteres catalanes han registrat  entre l'1 de gener i el 31 de desembre del 2016 un total de 153 víctimes mortals en accidents de trànsit, que suposa un  13,1% menys respecte el 2015, quan van morir 176 persones en accidents de trànsit, segons dades del Servei Català de Trànsit. En relació al 2010, any de referència per al compliment dels objectius del Pla de Seguretat Viària 2014-2016, hi ha un descens del 37,8% després que aquell any hi van haver 246 persones mortes per accident de trànsit a les carreteres catalanes. Pel que fa al nombre de sinistres mortals, durant el 2016 a les carreteres catalanes se n'han registrat 125, mentre que l'any anterior n'hi va haver 158, que representa una reducció del 20,9%. En relació amb l'any 2010, quan hi va haver 212 accidents amb víctimes mortals a les carreteres catalanes, el nombre d'accidents ha baixat un 41%.   El nombre d'accidents de trànsit mortals s'ha reduït a les quatre demarcacions catalanes aquest 2016. També han registrat un descens pel que fa a les víctimes mortals, excepte la demarcació gironina, on enguany hi ha hagut deu persones mortes en només dos sinistres.   Tarragona   A la demarcació de Tarragona el nombre de víctimes mortals s'ha reduït un 18,9% respecte a l'any 2015, tot i el sinistre que hi va haver el passat mes de març a l'AP-7 a Freginals, amb tretze víctimes mortals i 36 ferits de diversa consideració. En total, al 2016 hi ha hagut 43 víctimes mortals a les carreteres tarragonines mentre que l'any anterior hi va haver 53 persones que van perdre la vida. Respecte al 2010, quan van morir 58 persones per sinistre viari a Tarragona, la reducció és del 25,9%.   Pel que fa al nombre d'accidents de trànsit mortals també hi ha hagut una reducció del 32,6% respecte al 2015 i del 38,3% en relació al 2010. Així, dels 47 sinistres mortals que hi va haver l'any 2010 es va passar a 43 el 2015 i a 29 al 2016. Girona   Durant el 2016 a les carreteres gironines hi ha hagut 25 sinistres mortals amb una reducció del 13,8% respecte al 2015, quan hi va haver 29 accidents mortals, i del 54,5% en relació al 2010, amb 55 sinistres.   Així mateix, hi ha hagut un increment del 13,3% de les víctimes mortals per accident de trànsit a la demarcació de Girona arran de les deu víctimes mortals registrades en dos sinistres, concretament set persones mortes a la N-II a Pont de Molins i tres víctimes mortals en el sinistre que hi va haver aquest desembre a una pista asfaltada a Susqueda. En total, aquest 2016 hi ha hagut 34 víctimes mortals i el 2015 van haver 30 persones que van perdre la vida a les carreteres de la demarcació.   En relació a l'any 2010, però, el nombre de víctimes per accident de trànsit a Girona ha baixat un 47,7%, ja que aquell any hi va haver 65 persones mortes per sinistre viari.   Barcelona   A les carreteres de Barcelona el 2016 s'ha registrat un descens  del 12,7% pel que fa a víctimes mortals, ja que dels 55 morts que hi va haver el 2015 s'ha passat a 48 persones mortes. En relació al 2010, amb 86 persones finades, la reducció ha estat del 44,2%.   Quant a sinistres mortals, també hi ha una reducció del 17,3% respecte a l'any 2015 i del 43,4% del 2010. Així, si l'any 2016 hi va haver 43 accidents mortals en zona interurbana a Barcelona, l'any 2015 van ser 52 i el 2010, 76.    Lleida   La demarcació de Lleida ha registrat el 2016 28 víctimes mortals per accident de trànsit amb una reducció del 26,3% respecte a l'any anterior, quan 38 persones van perdre la vida a la carretera. Destaca que la demarcació de Lleida el territori que registra més reducció de la sinistralitat interurbana respecte a l'any anterior. En comparació amb el 2010, quan hi va haver 37 persones mortes per accident de trànsit, el decrement és del 24,3%.   Sobre els sinistres mortals també hi ha una reducció del 17,6% tant respecte al 2015 com del 2010. Així, si l'any passat hi va haver 28 accidents mortals a les carreteres de Lleida, l'any 2015 i el 2010 van ser 34.

Summary: Les víctimes mortals d'accidents de trànsit a Catalunya baixen un 13,1% el 2016 respecte a l'any passat


L'escriptor i filòsof empordanès Josep Subirós Puig ha mort aquest dissabte als 69 anys a Torroella de Montgrí (Baix Empordà). Nascut el 1947 a Figueres, Subirós era llicenciat en Filosofia i Lletres per la Universitat de Barcelona (UB) i durant el franquisme es va involucrar en les Plataformes Anticapitalistes i l'Organització d'Esquerra Comunista. Al llarg d'una dècada –entre 1973 i 1983- va exercir de professor de filosofia a la UAB, a banda de ser membre del Col·legi de Filosofia i director de les revistes culturals i polítiques 'Transición' i 'El Viejo Topo'. També va ser coordinador de Cultura de l'Ajuntament de Barcelona i assessor de l'alcalde Pasqual Maragall fins al 1997. Un any abans, el 1996, Josep Subirós va guanyar el Premi Josep Pla de narrativa per la novel·la 'Cita a Tombuctú'.

Summary: Mor als 69 anys l'escriptor i filòsof empordanès Pep Subirós


El Departament de Justícia apunta que serà el Govern qui estableixi els criteris de la desescalada als centres catalans ACN Madrid / Barcelona.-El Ministeri de l'Interior ha publicat una ordre al BOE per reprendre "de forma gradual" les comunicacions ordinàries i sortides de permís i programades dels presos, sempre segons les indicacions sanitàries. Estableix que els interns classificats en tercer grau o amb un 100.2 podran continuar sortint per realitzar activitats contemplades al decret d'estat d'alarma. Es reprendran els trasllats quan ho demanin les autoritats judicials i els sanitaris. Es tornaran a fer activitats educatives, formatives, terapèutiques, esportives, culturals i religioses a les presons en funció de la situació de cadascuna. Fonts del Departament de Justícia han apuntat que serà el Govern qui estableixi els criteris de desescalada als centres catalans. (Aquesta notícia actualitza l'anterior sobre el mateix tema afegint la interpretació del Departament de Justícia) L'ordre estableix que aquesta flexibilització s'haurà de fer seguint les indicacions sanitàries. Afegeix que les actuacions i activitats especificades es podran "revertir si la situació epidemiològica així ho aconsella, de forma global o individualitzada per a un o diversos centres penitenciaris". El Ministeri de l'Interior sosté que davant del procés de "reducció gradual de les mesures extraordinàries de restricció i mobilitat" i en el marc de l'inici d'un procés per assolir la recuperació progressiva de la vida quotidiana, es flexibilitzen les mesures acordades a l'inici de la crisi sanitària en l'àmbit penitenciari.

Summary: ACTUALIZACIÓ:El govern espanyol publica una ordre perquè es reprenguin les comunicacions i els permisos dels presos


L'equip de govern de Figueres vol demanar un crèdit hipotecari aportant el Casino com a garantia per desencallar les obres interiors de l'edifici. L'alcalde, Jordi Masquef, es reunirà aviat amb la directiva de l'entitat per proposar-li impulsar la creació de la fundació patrimonial on se cediria a l'Ajuntament la propietat i, a canvi, el consistori assumiria la inversió de 2,4 MEUR que falten per acabar els treballs, que estan aturats des del 2010 per falta de finançament. Masquef diu que d'aquesta manera es podrien començar els treballs aviat i pagar-los a terminis. Per l'alcalde, aquesta solució seria una "garantia" tant per la ciutat com per la institució. La creació d'una fundació es va anunciar l'any 2015 però membres de la junta van portar l'acord als jutjats, que va avalar la seva constitució.  Figueres proposarà a la junta del Casino Menestral impulsar la creació de la fundació patrimonial anunciada l'any 2015 per poder demanar un crèdit hipotecari i finançar els 2,4 MEUR que falten per acabar les obres de l'interior de l'edifici.  L'alcalde, Jordi Masquef, ha explicat aviat es reunirà amb la direcció de l'entitat i que  plantejaran tirar endavant aquesta figura jurídica, que preveu aportar la propietat de l'edifici i cedir-la a l'Ajuntament, tot i que el Casino mantindria l'usdefruit i la gestió.  Aquesta és la via que permetria que les administracions públiques continuessin invertint en el projecte, que des del 2010 està aturat per falta de finançament.  Masquef diu que la solució més factible que veuen és que l'Ajuntament demani un crèdit per pagar-ho a terminis. Els socis van aprovar la creació de la fundació en assemblea el març de fa més de tres anys però uns quants ho van impugnar. El jutjat va avalar la seva constitució a finals de 2016. La proposta però, de moment no ha tirat endavant.  L'alcalde recorda que aquest mes d'octubre es va acabar de pagar el crèdit d'obres anteriors, que suposaven una aportació anual de 280.000 euros, i que ara seria un bon moment per poder reprendre els treballs que queden i que se centren sobretot en acabats interiors per poder posar en marxa l'equipament.  Per Masquef, la proposta seria una garantia per a la ciutat i l'entitat perquè els estatuts de la fundació contemplaran que si algun dia el Casino es dissolgués, la propietat de l'edifici passaria a mans de l'Ajuntament. "Que nosaltres no tenim cap interès en quedar-nos l'edifici però si un dia el Corte Inglés el volgués comprar nosaltres només tenim ara mateix el dret de tanteig i retracte", remarca.  Les obres d'aquest emblemàtic edifici van començar l'any 2004 però han patit diverses aturades sempre pel mateix motiu: la falta de finançament. El primer cop l'any 2007 i es van reprendre el 2010, amb l'acabament de pràcticament tota la reforma.

Summary: Figueres planteja demanar un crèdit aportant el Casino com a garantia per desencallar les obres interiors de l'edifici


El govern espanyol ha assegurat aquest diumenge que ja està treballant en la realització de test a persones asimptomàtiques de coronavirus –persones portadores del virus però que no experimenten símptomes- per iniciar una fase de "desescalada". En aquest sentit, la cap d'àrea del Centre de Coordinació d'Emergències Sanitàries, María José Sierra, ha explicat que l'executiu estudia l'aïllament d'aquests casos en domicili particulars i en instal·lacions específiques, tot i que no ha donat més detalls al voltant d'aquesta qüestió. A banda, Sierra ha destacat que l'ús de mascaretes durant la futura fase de transició és "fonamental" per evitar més contagis, malgrat que tampoc ha comentat com es garantirà el subministrament. "Són mesures que haurem de posar en marxa [...] i que transmetrem quan estiguin definides", ha explicat Sierra durant la roda de premsa d'aquest diumenge dels responsables del Comitè de Gestió Tècnica del Coronavirus. Durant la seva intervenció, la portaveu també ha assegurat que les Unitats de Cures Intensives (UCI) de la majoria dels hospitals espanyols han notat "menys pressió" pel que fa als ingressos de nous pacients i ha destacat que tot va "pel bon camí".

Summary: El govern espanyol busca instal·lacions per a l'aïllament de casos asimptomàtics de coronavirus


El president del PPC, Xavier García Albiol, ha assegurat aquest diumenge que el Govern "és dèbil" i està "en mans" d'entitats "radicalitzades que li marquen el full de ruta". Després que l'ANC hagi demanat a l'executiu català una estratègia "única" i "nítida" abans del 21-D per implementar la república, el popular ha lamentat que l'entitat "dirigeixi" la política catalana i que "no hi hagi un govern que governi". Minuts abans de l'inici de l'acte de Societat Civil Catalana sota el títol 'Un clam pel seny', Albiol ha afegit que no pot ser que un "fugit de la justícia com Puigdemont" i entitats "absolutament supremacistes" vulguin provocar la "ruptura social" a Catalunya. El popular ha assegurat que la seva formació lluitarà "al peu del canó" i que actes com el de SCC serveixen per "alçar la veu" i "plantar cara a l'independentisme". El popular ha explicat que aquest diumenge se celebra una data històrica: la manifestació constitucionalista del 8 d'octubre de 2017. Segons Albiol, en aquesta ocasió la Catalunya "silenciosa" va "alçar la veu" per "defensar la llibertat i la dignitat". "El 8 d'octubre va ser el moment més digne que hem viscut els catalans que ens sentim espanyols en els darrers anys", ha exclamat. "És un dia que crec que passarà a al història. Amb seguretat va significar un abans i un després perquè va ser un avís pel govern Puigdemont que hi havia una majoria que no estava disposada a ser humiliada pel Govern", ha destacat.   En aquesta línia, Albiol ha posat en dubte que en cas que l'octubre passat hagués governat l'Estat el PSOE, "avui no estaríem de celebració". Així ha assegurat que Sánchez "és molt més capaç d'arribar a acords amb els independentistes que amb la resta de partits constitucionalistes". De fet, ha apuntat que tant els independentistes com Sánchez "competeixen per veure qui aguanta més temps sense convocar eleccions en una situació inaguantable". Finalment, Albiol ha lamentat la situació viscuda al Parlament després dels desacords entre JxCat i ERC i el posterior ajornament del ple de política general. Amb tot, ha tornat a denunciar "tracte de favor" cap els polítics presos als centres penitenciaris. "Sánchez ha desaparegut i permet els independentistes tenir barra lliure per fer i desfer segons els seus interessos", ha comentat.  Del fet que Cs hagi convocat una manifestació el mateix matí que l'acte impulsat pel SCC, Albiol ha lamentat que la formació taronja hagi estat "poc elegant" i hagi contraprogramat l'acte de l'entitat constitucionalista.

Summary: Albiol acusa el Govern de ser "dèbil" i d'estar en mans d'entitats "radicalitzades i supremacistes com l'ANC"


La Paeria ha donat llum verda aquest divendres al concurs per redactar el projecte del nou Parc de les Arts de Lleida, que s'ubicarà en un solar de 17.000 metres quadrats al carrer alcalde Pujol de la capital del Segrià. Segons l'Ajuntament, l'espai es convertirà en una gran zona verda on es desenvoluparan activitats culturals i artístiques a l'aire lliure. Alhora també acollirà equipaments públics -com el centre cívic del barri del Camp d'Esports- i també de privats de l'àmbit sociosanitari, educatiu i esportiu. La inversió prevista és d'1 milió d'euros. La Comissió Informativa de Polítiques de la Gestió i Promoció de la Ciutat i la Sostenibilitat ha aprovat l'expedient del plec de clàusules i l'inici de la licitació del projecte. El tinent d'alcalde i regidor de l'Hàbitat Urbà i Rural i la Sostenibilitat, Fèlix Larrosa, ha explicat que l'expedient per a la redacció i execució d'aquest projecte inclou la concessió administrativa sobre el domini públic en una part d'aquest solar on es construirà i explotarà aquest equipament comunitari al barri del Camp d’Esports. En aquest sentit, ha destacat que la urbanització permetrà crear una zona verda que es convertirà en un espai a l'aire lliure que combinarà elements mediambientals amb les activitats artístiques i culturals que s'hi desenvolupin, així com amb els equipaments privats i públics que s'hi vulguin construir". El tinent d'alcalde ha explicat que "hem acotat el plec perquè en el projecte que presentin els licitadors tinguin en compte els usos que han de tenir els equipaments que s'hi construeixin en aquest nou parc de la ciutat". Així, Larrosa ha avançat que "la inversió prevista per realitzar aquest parc públic és d'1 milió d’euros" i, ha assegurat que "ja hi ha hagut contactes de promotors privats interessats en el projecte de l'àmbit sociosanitari, educatiu i esportiu, que hauran de tenir en compte els diferents usos que pot haver en aquest gran parc, en el qual s'hi haurà d'incloure la construcció del nou centre cívic del barri”. D'altra banda, a la reunió també s'ha debatut la proposta d'aprovació del plec de clàusules per a la contractació del servei de manteniment i conservació de la jardineria urbana de la ciutat de Lleida, sector 6, així com l'inici de la seva licitació per un import de 8.474.635,20 euros (IVA inclòs) i una durada de 4 anys. La cessió de Sant Ruf, ajornada La proposta d'aprovació del text del conveni de cessió d'ús de l'església de Sant Ruf per a la seva conservació patrimonial i rehabilitació finalment ha quedat ajornada per a la propera comissió, ja que l'Ajuntament de Lleida i els propietaris estan ultimant els detalls de l'acord, que preveu cedir l'ús de l'edifici a la Paeria per "posar l'espai en valor", ha explicat Larrosa. Aquest conveni permetrà consolidar i preservar l'edifici declarat Bé Català d’Interès Nacional, millorar-ne els serveis, la senyalització i els serveis, entre altres. Convocatòria de les subvencions per a la promoció de l'Horta 2017 Larrosa ha informat els membres de la comissió de la proposta d'aprovació de la convocatòria de subvencions per a l'any 2017 de la línia subvencionadora de promoció de l'Horta que passarà per la propera Junta de Govern Local. Segons la Paeria, aquests ajuts han de servir per divulgar el sector agroalimentari, contribuir en la millora, modernització i competitivitat del sector i aconseguir una major participació i desenvolupament econòmica de Lleida en aquest àmbit. Ara, una vegada la Junta de Govern Local aprovi les bases, es podrà procedir a obrir la convocatòria d'ajudes, que enguany ascendeixen a 12.000 euros. Les subvencions que atorgui l'Ajuntament de Lleida seran per actuacions que es realitzin durant aquest any 2017. Cal destacar que els ajuts de les diferents línies subvencionadores de l'àmbit de la sostenibilitat, medi ambient i horta de l'Ajuntament de Lleida, en matèria d'Horta, són compatibles amb altres subvencions d'altres Administracions Públiques. El termini per presentar les sol·licituds és d'un mes des de l'endemà de la publicació de la convocatòria al Butlletí Oficial de la Província.

Summary: La Paeria dona llum verda al concurs per redactar el projecte del nou Parc de les Arts de Lleida


El president de la Generalitat de Catalunya, Carles Puigdemont, ha replicat al candidat a la presidència espanyola, Pedro Sánchez, que "no pot jugar de manera tan temerària" amb la convivència. Sánchez ha repetit aquest divendres en la segona sessió del debat d'investidura que un acord entre els diferents partits necessàriament haurà d'abordar "els problemes de convivència a Catalunya". Puigdemont ha afirmat que "és bastant lamentable que es formulin aquestes afirmacions que indiquen un greu desconeixement i una greu ignorància". En aquest sentit el president ha assegurat que "Catalunya té una convivència exemplar, tot i que l'han intentat trencar des de fora moltes vegades, començant per la llengua i acabant per les infraestructures". Puigdemont ha afirmat que "l'únic punt que aplega els diferents grups polítics espanyols és Catalunya i és preocupant, ja que s'augura el naixement d'un front nacional contra Catalunya".

Summary: Puigdemont replica a Sánchez que un candidat a president "no pot jugar de manera tan temerària" amb la convivència


La delegada del govern espanyol a Catalunya, Teresa Cunillera, ha redefinit l'acte tradicional de commemoració del Dia de la Constitució i l'ha convertit, aquest any, en un diàleg entre l'expresident de l'executiu estatal Felipe González i un dels pares de la constitució, l'advocat català Miquel Roca Junyent. La periodista Mònica Terribas també participarà a la conversa. Així, Cunillera, en una aposta personal, segons fonts de la Delegació, ha volgut canviar l'acte que altres anys consistia en una posada en escena més institucional amb brindis oficial davant la presència de partits polítics i institucions. La delegada ha efectuat el canvi aprofitant, també, el 40 aniversari de l'aprovació de la Carta Magna. El diàleg, que tindrà lloc el dilluns 3 de desembre a dos quarts de set de la tarda al Centre Nacional de Condicions del Treball a Barcelona, portarà per títol 'La constitució espanyola de 1978. Vigència i futur', i ja s'han enviat les invitacions per assistir-hi.

Summary: Cunillera transforma la commemoració tradicional del Dia de la Constitució en un diàleg entre González i Roca Junyent


"Catalunya en Comú ha de participar a la mobilització de l'1 d'octubre?". Aquesta és la pregunta que la Coordinadora Nacional de Catalunya en Comú ha aprovat aquest dissabte amb 75 vots a favor, 15 abstencions i 1 vot en contra, i que els més de 10.000 inscrits hauran de respondre de manera 'on line' entre el 12 i 14 de setembre per fixar el seu posicionament davant del referèndum de l'1-O. El líder de la formació Xavier Domènech, ha reiterat que aquest "no és el referèndum efectiu i amb garanties pel qual treballem i seguirem treballant després de l'1-O", però sí que el considera un "acte d'afirmació". Domènech ha dit que si el resultat és afirmatiu, el partit "convidarà a participar de la votació", però ha deixat clar que "no ens posicionarem sobre el resultat de la pregunta perquè som un espai transversal". D'altra banda, Domènech ha dit que ell no assistirà a la manifestació de la Diada, però sí que hi aniran "alguns portaveus i representants" de l'espai dels comuns.

Summary: La pregunta dels comuns a les bases: "Catalunya en Comú ha de participar a la mobilització de l'1-O?"


Detinguts els propietaris de dos establiments 'kebabs', a Valls i a Alcover, per explotar els seus treballadors, aprofitant la seva situació irregular. Un d'ells va denunciar-ho i la policia espanyola va iniciar un operatiu que s'ha saldat amb un total de sis persones detingudes. Les víctimes acusen dos dels detinguts, que són empresaris pakistanesos i germans, de la situació d'explotació laboral a la qual eren sotmesos, amb sous ínfims, horaris abusius i condicions higièniques precàries, segons informen fonts policials. Ambdós van quedar detinguts pels delictes contra el dret dels treballadors i contra els drets dels ciutadans estrangers. En el mateix dispositiu es van inspeccionar prop d'una quinzena d'establiments del Camp de Tarragona. La investigació es va iniciar a principis de març, arran un cas d'explotació laboral per part d'un dels dos empresaris paquistanesos que, aprofitant-se de la situació administrativa d'irregularitat a l'estat espanyol, vulnerabilitat i necessitat d'altres compatriotes seus, els feien servir per treballar en aquests dos 'kebabs', i els tenien allotjats en un pis d'Alcover, confiant que no serien denunciats. Un dels treballadors, però, ho va denunciar. A partir d'aquí, un dispositiu de la policia espanyola va inspeccionar diversos establiments oberts al públic de diverses poblacions tarragonines -Salou, Vila-seca, Constantí, Alcover i Valls-, per prevenir delictes relacionats amb falsedats documentals i possibles casos d'explotació laboral i infraccions a la Llei d'estrangeria, entre d'altres.  En aquesta actuació policial, es van controlar un total de 14 locals i es van identificar 49 persones. Dues, d'origen paquistanès, van quedar detingudes per trobar-se en situació irregular, i dues més, de nacionalitat marroquina, en la mateixa situació irregular i també per possessió de droga. Se'ls van trobar 15 paperines de cocaïna, tres bossetes de marihuana i 185 euros en bitllets, suposadament del tràfic de substàncies estupefaents. Després de totes aquestes inspeccions i amb la denúncia d'un treballador, es conclou la investigació policial amb la detenció dels dos germans empresaris. L'operatiu l'ha dut a terme agents de la Brigada Provincial d'Estrangeria i Fronteres de la Comissaria de Tarragona, junt amb Inspecció de Treball i també Seguretat Social.

Summary: Detenen els propietaris de dos 'kebabs' a Valls i Alcover per explotar compatriotes seus


Matías Carnero i Camil Ros, candidats a liderar la UGT de Catalunya a partir del congrés que es celebrarà a Terrassa entre el 6 i el 8 d’abril, han assegurat que mantindran una línia de ‘’continuïtat’’ en relació amb la gestió de Josep Maria Àlvarez dels últims 26 anys. Carnero ha defensat la nova ‘’bicefàlia’’ i ha assegurat que assumeix el nou càrrec de president no com una jubilació ni per ser un ‘’gerro’’ sinó per treballar i per prendre decisions de forma ‘’complementària’’ amb Camil Ros, que ocuparà la secretaria general del sindicat. Carnero ha considerat la ‘’bicefàlia’’ una bona solució per les responsabilitats que manté a la Seat i la impossibilitat d’ocupar el 100% del seu temps a la UGT.

Summary: Els nous líders de la UGT garanteixen ‘’continuïtat’’ en l’acció sindical en la nova etapa post Josep Maria Àlvarez


L'empresa càrnia Casademont, amb seu a Bonmatí (Selva), ha deixat enrere quatre anys de números vermells i ha tancat el 2015 amb beneficis. El fabricant d'embotits, que va facturar 44 milions d'euros (MEUR), se centra en els mercats exteriors, on vol arribar a vendre-hi fins al 70% de la producció. Rússia s'ha rebel·lat com un país estratègic en aquesta aposta de Casademont, que també passa per consolidar-se a països de l'Amèrica del Nord. L'empresa va fer un gir estratègic al 2013, apostant per embotits de més qualitat, racionalitzant costos i invertint en productes d'alt valor afegit (com les seves gammes més saludables sense sal, al·lèrgens o gluten). A més de la planta de Bonmatí, l'empresa en té una altra a Palol de Revardit (Pla de l'Estany). Casademont compta amb 230 treballadors. Casademont va capgirar números aquest darrer exercici. El fabricant d'embotits gironí ha deixat enrere quatre anys de pèrdues i, segons avança el diari 'Expansión', l'any 2015 va tenir un benefici net de 418.000 euros. L'anterior, les pèrdues s'havien situat en 1 MEUR. Però al 2012, els números vermells van ascendir fins als 4,28 MEUR. En global, la firma, amb seu a Bonmatí, va facturar 44 MEUR l'any passat, cosa que suposa un creixement del 2%. El benefici brut d'explotació (Ebitda) es va situar en 4 MEUR, i va arribar a créixer fins a un 55% en relació amb l'anterior exercici. Per remuntar la situació que arrossegava, l'empresa va engegar un pla estratègic l'any 2013. Els seus eixos van passar per ajustar costos, racionalitzar la cartera de clients i productes (apostant per gammes més altes) i impulsar la innovació i la presència de Casademont en mercats exteriors. "Des del 2013, impulsem estratègies que ens permetin entrar a nous segments a través de la innovació en el producte i l'accés a mercats on els embotits de qualitat són un producte objectiu", explica el director general de la companyia, Francesc Gómez. I hi afegeix: "A més, hem realitzat un important esforç a tota l'organització per racionalitzar costos i invertir en projectes d'alt valor afegit". El 70% de les vendes, a l'exterior Una de les potes del pla estratègic que ha permès remuntar xifres passa per impulsar la presència de Casademont a l'exterior. Actualment, les exportacions de la càrnia gironina representen un 55% de les vendes, un percentatge que l'empresa vol incrementar fins al 70% d'aquí a dos anys.  Casademont exporta als cinc continents del globus, sobretot a països del centre d'Europa i Amèrica del Sud. Ara, la càrnia se centra en consolidar-se als mercats de l'Amèrica del Nord i també vol impulsar aliances amb empreses locals que fabriquin allà els seus productes. Una fórmula que ja ha provat amb èxit a Rússia. Casademont ha sabut sortejar el veto d'aquest país gràcies a l'aliança tancada amb l'empresa Atria Russia, un grup de capital finlandès fortament implantat al mercat soviètic. Des de la seva planta de Sant Petersburg, Atria produeix els productes Casademont, un model que ha permès a la gironina recuperar vendes i presència al país (on Casademont va començar a exportar-hi ara fa una dècada). Des de finals del 2014, Atria comercialitza a través de la seva xarxa de distribució fuet, llonganissa i xoriços extra sota la insígnia Casademont. I com recull 'Expansión', l'empresa d'embotits gironina preveu duplicar vendes aquest 2016 a Rússia i arribar-les a triplicar el 2017 (sobretot, a l'àrea de Moscou). 25.000 tones anuals d'embotits Casademont té capacitat per produir 25.000 tones anuals d'embotits curats, cuits, llescats i pernils. L'empresa, amb una plantilla de 230 treballadors, té una planta a Bonmatí –la seu central- i una altra a Palol de Revardit. En total, sumen una superfície de 40.000 metres quadrats.

Summary: L'empresa gironina Casademont deixa enrere quatre anys de pèrdues i vol vendre el 70% de la producció a l'exterior


Mossos d'Esquadra i Policia Municipal han detingut quinze lladres violents i han arrestat un menor per agressió sexual durant les Fires de Girona. El cap de l'ABP Gironès-Pla de l'Estany, l'inspector Xavier Domènech, ha detallat que han detectat un increment de la violència entre grups de joves –entre els quals hi ha menors no acompanyats- que se centren en robar mòbils i carteres. Això ha fet incrementar els robatoris amb violència i intimidació d'un any per l'altre passant dels 18 del 2017 als 27 d'aquest any. També han arrestat un menor de 17 anys per violar una noia de 16. En total, però, la tendència delictiva durant les Fires de Girona ha anat a la baixa. Aquest any han registrat 331 delictes en deu dies quan l'any passat en van ser 352.  Una de les principals preocupacions dels Mossos i la Policia Municipal a l'hora de dissenyar el dispositiu policial durant les Fires de Girona 2018 era combatre els robatoris amb violència i intimidació. Segons ha explicat l'inspector Xavier Domènech, ja des de l'octubre de l'any passat han detectat un increment de grups de joves que es dediquen a atracar a gent pel carrer. L'objectiu és robar mòbils i carteres.  Per això, durant els deu dies de festes han posat especial èmfasi en combatre aquest tipus de delicte. Durant els deu dies de fires, han registrat un total de 27 d'aquests robatoris, nou més que l'any passat quan en van ser 18, i han detingut un total de quinze lladres. Domènech ha detallat que el perfil del delinqüent són joves d'entre 16 i 20 anys, d'origen magrebí i que actuen en grup. Entre els menors, l'inspector ha concretat que hi ha menors no acompanyats que s'escapoleixen de centres o bé viuen en cases ocupades.  A més, també subratlla que actuen amb més violència que abans perquè a vegades tiren a terra les víctimes per robar o duen armes blanques o fins i tot una pistola elèctrica per amenaçar. Domènech també exposa que durant les fires han detectat que han arribat joves d'altres localitats i que no tots els delinqüents arrestats viuen a la ciutat. Tot i això, ha descartat que a Girona hi hagi grups de jove que actuen "en manada per robar" i afirma que l'índex d'aquests delictes es troba dins de la normalitat.  "En general, les dades policials ens indiquen una forta estabilitat", ha afirmat Domènech que exposa que hi ha hagut un descens global del nombre de delictes durant les Fires de Girona, passant de 352 el 2017 a 331 aquest any. A més, és la segona xifra més baixa dels darrers sis anys. En total, Mossos i Policia Municipal han detingut 48 delinqüents, tretze menors d'edat i 35 majors. La majoria són per delictes contra el patrimoni, com robatoris o furts.  L'inspector també assenyala que hi ha "veritables professionals del furt" que viatgen a Girona o a qualsevol lloc on hi hagi aglomeracions per actuar. És el cas, per exemple, d'una dona d'origen romanès a qui l'any passat van enxampar amb una vintena de mòbils sostrets. Enguany l'han tornat a arrestar a la ciutat.  Agressió sexual Els agents també han detingut un menor de 17 anys per violar una noia de 16 durant les festes de la ciutat. Segons ha concretat Domènech, la víctima anava amb un grup d'amics i es van conèixer durant la nit amb el grup de l'agressor. "Van establir una amistat i van iniciar una activitat que actualment li'n diuen enrotllar-se i a partir d'aquí es quan finalment es va produir l'agressió sexual", ha explicat l'inspector. Va ser un amic de la víctima qui es va posar en contacte amb els Mossos d'Esquadra i van oferir una descripció del menor, a qui van localitzar i detenir poca estona després. La menor el va reconèixer. Domènech també subratlla que tant la víctima com l'agressor havien ingerit alcohol tot i ser menors d'edat. Aquesta és l'única denúncia per agressió sexual registrada durant els dies de fires.  Més positius en alcoholèmies i drogues Domènech i l'inspector en cap de la Policia Municipal de Girona, Joan Jou, han fet el balanç policial de fires aquest dimecres. A banda dels delictes i les detencions, també han concretat que han augmentat el nombre de conductors enxampats conduint sota l'efecte de les drogues i l'alcohol. De les 237 proves d'alcoholèmia que ha fet la Policia Municipal, 18 han estat positius administratius i vuit penals. En drogues, quatre conductors han donat positiu.  Els Mossos d'Esquadra de trànsit han enxampat 33 conductors beguts, 26 amb positius administratiu i set penals, i 31 que anaven drogats.  La Policia Municipal també ha interposat denúncies per infraccions administratives per incompliment de les ordenances. Una de les informacions que cal destacar són les 43 denúncies que interposades per estacionar a l'interior de la Devesa sense autorització. Aquesta actuació ve motivada per la iniciativa de l'Ajuntament de Girona de limitar l'aparcament al parc durant les Fires a un vehicle habitatge per parada. A més, només s'ha permès que hi aparquessin els firaires que viuen a més de 25 quilòmetres de Girona. La intensificació dels dispositius per garantir el compliment de les ordenances municipals i el civisme a la ciutat, especialment en horari nocturn s'ha traduït en l'augment de denúncies per tinença o consum de drogues (199) o beure alcohol al carrer (15). També han posat quinze denúncies per falta de respecte i desobediència als agents de l'autoritat i tres per desordres públics. Jou atribueix aquestes últimes denúncies a que l'elevat consum d'alcohol fa que augmenti l'agressivitat cap als agents. Una altra dada remarcable és el descens de denúncies relacionades amb la venda ambulant a la ciutat (31 el 2017 davant de les 6 del 2018).

Summary: Quinze lladres violents detinguts i un menor arrestat per agressió sexual durant les Fires de Girona


Els Mossos d'Esquadra investiguen un possible cas d'homicidi el passat divendres 8 de febrer a prop de la discoteca Razzmatazz, al districte de Sant Martí de Barcelona, segons ha avançat El Periódico i ha confirmat l'ACN. El diari explica que  Mamadou Haidara, de 23 anys i originari de Mali, va morir a cops en una baralla. Després d'anar a la discoteca i amb un amic seu, es van barallar contra un noi paquistanès, que hauria telefonat a uns amics que van arribar poc després. L'amic de Haidara va marxar corrents però ell no ho va fer i hauria mort a cops. Segons recull el mateix diari, la família es concentrarà al Parc de la Ciutadella aquest divendres a la tarda per poder veure el seu cos i enterrar-lo dignament.

Summary: Els Mossos investiguen un possible homicidi a prop de la discoteca Razzmatazz


Més aviat del que és habitual, degut a la calor, la Conca de Barberà ja ha començat la verema. Amb l’inici de la collita, l’Espluga de Francolí celebra aquest cap de setmana la Festa de la Verema, que enguany arriba a la 47a edició. A més de la tradicional piada i l’obtenció del primer most, l’Espluga recupera aquest diumenge, després d’anys sense fer-la, la cursa de portadores, on participaran una vintena de parelles. Entre les novetats també hi ha un concurs amateur de tast per parelles. L’esdeveniment representa un impuls pels cellers de la DO Conca de Barberà, que mostren els seus vins en estands, llestos per degustar. En el cap de setmana de la Festa, l’Espluga rep fins a 3.000 visitants i els cellers serveixen, de mitjana, unes 6.000 copes. El regidor de Turisme, Jordi Torre, ha explicat que, antigament, la Festa de la Verema es feia a mitjans de setembre, quan es començava a veremar. Però, a causa de les altes temperatures, la collita del raïm s'ha avançat i també ho ha fet la festa. "Sol coincidir amb l'últim cap de setmana d'agost, que dona el tret d'inici a la verema, però enguany ja ha començat", ha explicat Torre. Una altra de les propostes de la Festa de la Verema és la marxa a peu entre vinyes, que enguany ha celebrat la segona edició. Amb dos recorreguts diferents, un de 12 quilòmetres i l'altre de cinc, els participants han pogut fer un tast enmig de la ruta. En Josep Maria i la Rosa han participat en la caminada, que han descrit com una "molt bona experiència". Acostumats a recórrer el territori a peu, aquest diumenge ho han fet amb l'ajuda de bastons de muntanya que els han ajudat a utilitzar just abans de començar la marxa. "Aquest recorregut el fem normalment, però mai tan bonic com avui", ha dit la Rosa. A més del nou tast per amateurs, que se celebra aquest diumenge a la tarda, també es va organitzar un tast de còctels elaborats amb vins –des de sangries fins a calimotxos, amb productes de qualitat- per als joves d'entre 18 i 25 anys, al Museu de la Vida Rural. Durant tot el cap de setmana s'han programat també actuacions del grup Anna d'Ivori, Sardina's Golden Rule, o Carlitos Miñarro.

Summary: L’Espluga de Francolí celebra l’inici de la collita de raïm amb la 47a Festa de la Verema


El ple de l'Ajuntament d'Argentona ha decidit retirar el monument franquista situat a les escales de la plaça de l'Església. L'acord s'ha pres en el ple municipal de juny, arrel d'una proposta presentada i aprovada pel govern municipal –CUP, ERC, PSC i ICV–, mentre que el grup independent Tots per Argentona hi va votar en contra i el PP es va abstenir, reclamant que es busqués una solució més consensuada a l'afer. La moció detalla que a partir d'ara serà la Comissió per la Memòria Històrica d'Argentona qui obri un debat sobre el destí del monument, per decidir que s'hi farà en el seu lloc i de quina manera es recordaran totes les víctimes de la Guerra Civil.

Summary: Argentona retirarà el monument franquista de la plaça de l'Església


La CUP ha decidit aquest dissabte en Consell Polític que no confrontarà les formacions independentistes i d'esquerres que participin de les eleccions generals i que tampoc no cridarà a l'abstenció. La formació, que ha refermat la seva negativa a concórrer al 28-A, ha demanat a Front Republicà —la coalició abanderada per Poble Lliure, un dels moviments interns de la CUP— que eviti incorporar "candidats municipals, càrrecs electes i càrrecs orgànics" en les seves llistes per a les eleccions generals. Alhora, els anticapitalistes han ratificat la seva aposta pel municipalisme per obrir "un nou camí cap a l'autodeterminació, la sobirania i la reconstrucció d'un país trencat per la crisi". La CUP ha explicat que "el proper gran repte" són les eleccions municipals i que, per tant, "cal desplegar una estratègia des de la base". En aquest sentit, la formació ha descartat "condicionar acords polítics" o tornar "al conegut 'peix al cove'" perquè, ha dit, es tracta d'una via que no està orientada "a l'exercici de l'autodeterminació i la sobirania". A part, els anticapistalistes han acusat el govern de ser "incapaç de traçar un full de ruta real i efectiu" i d'haver deixat Catalunya "en la intempèrie política en plena ofensiva de l'Estat espanyol". Alhora, la CUP ha reiterat que l'executiu català s'ha allunyat "de les promeses fetes durant la investidura de Quim Torra" i l'ha criticat per desaprofitar "el mandat sorgit del referèndum de l'1-O".

Summary: La CUP rebutja confrontar les formacions independentistes que participen del 28-A i anuncia que no cridarà a l'abstenció


Els Mossos d'Esquadra van detenir el 28 de juliol a Sils (Selva) un camioner de 38 anys com a presumpte autor d'un delicte contra la seguretat viària per conduir quadruplicant la taxa d'alcohol permesa i per dur el tacògraf que enregistra els descansos dels conductors manipulat. Els fets van tenir lloc pels volt de dos quarts d'onze de  la nit a la carretera C-63 quan la policia va rebre l'alerta que un camió havia perdut  part de la càrrega. En concret, una bobina de plàstic de grans dimensions que ocupava tot un carril. Quan van arribar al lloc dels fets, els agents van veure la càrrega i uns metres més enllà un vehicle aturat. A l'interior de la cabina, van localitzar al conductor que s'estava auto lesionant amb un cúter. Els Mossos van aconseguir convèncer-lo que baixés de la cabina i deixés de ferir-se, tot i que inicialment s'hi va negar. Després de ser atès pels serveis mèdics, li van practicar una prova d'alcoholèmia que va donar un resultat positiu de 0.68 mg/l en aire expirat quan el límit permès en aquests casos és de 0,15 mg/l. Posteriorment, van inspeccionar el vehicle i van veure que el tacògraf estava trucat. Ell detingut, que no té antecedents, va passar a disposició judicial l'endemà dels fets.  Conduïa begut i amb el tacògraf manipulat. Els Mossos d'Esquadra van detenir el dissabte passat un camioner de 38 anys i de nacionalitat portuguesa com a presumpte autor d'un delicte contra la seguretat viària i per falsificació de document.  Els fets van tenir lloc a la C-63 a Sils, cap a dos quarts d'onze de la nit. La policia va rebre l'alerta que un camió havia perdut part de la càrrega. Quan van arribar-hi, van veure una bobina de grans dimensions que ocupava tot un carril de circulació i uns metres més endavant el camió aturat amb el conductor dins que s'estava auto lesionant amb un cúter.  Els agents van aconseguir convèncer l'home que baixés de la cabina i deixés de provocar-se ferides tot i que inicialment s'hi va negar.  Els serveis sanitaris el van atendre i, després de constatar que no presentava ferides rellevants, se li va practicar una prova d'alcoholèmia que va donar 0,68 mg/l en aire expirat quan el límit permès en el seu cas era de 0,15 mg/l.  Posteriorment, els agents van inspeccionar el vehicle i van detectar que duia el tacògraf que enregistra els descansos que fan els conductors d'aquest tipus de vehicles manipulat.  Per tot plegat, van detenir el camioner. L'home, que no té antecedents, va passar a disposició judicial a Girona el 29 de juliol.

Summary: Detenen a Sils un camioner que quadruplicava la taxa d'alcohol permesa i duia el tacògraf manipulat


Els vaixells turístics no han pogut reprendre l'activitat ni tan sols en els territoris del país on ja s'ha implantat la fase 2 del desconfinament, com les Terres de l'Ebre o la Costa Daurada. Els decrets governamentals els han "oblidat" i segueixen aturats mentre no es reguli com i quan poden reiniciar l'activitat. Denuncien "un greuge comparatiu" amb altres territoris com les Illes Canàries on s'ha permès des de la fase 1 que les embarcacions turístiques puguin tornar a fer excursions i activitats. "Pensem que s'han oblidat de nosaltres perquè hi ha moltes activitats empresarials a tenir en compte però si no t'especifiquen que pots començar a treballar, no pots fer-ho", ha lamentat Jordi Domingo, gerent del llaüt Lo Sirgador de Tortosa. Mentre el llaüt Lo Sirgador segueix amarrat a l'embarcador de Tortosa, els seus responsables, el gerent Jordi Domingo i Adelino Fontanet avancen les tasques de manteniment i adequació del vaixell perquè estigui llest quan els arribi l'autorització que ara reclamen amb ànsia després de més de dos mesos parats. "Treballem tot l'any i des del març treballem fort, sobretot amb grups i escoles durant la primavera. Estem arrastrant moltes pèrdues i ara poder començar a treballar una setmana abans o després suposa molta diferència", ha reivindicat Domingo. Mentre les empreses de turisme actiu i de natura han pogut tornar a acollir clients, els vaixells turístics no reben l'autorització per fer excursions, celebracions o altres de les activitats que ofereixen. Les línies regulars de transport turístic sí que poden treballar i existeix la contradicció que es pot traslladar clients als restaurants flotants, però no per a fer una excursió. Són conscients que la tornada potser s'haurà de fer en grups tancats provinents del territori, amb un aforament reduït – el llaüt té capacitat per a 53 viatgers- i han comprat mampares de metacrilat per si els ho acaben exigint. "Com el material escassejava", s'han avançat i les han comprat per si cal posar separacions entre els grups de turistes. "Ens ajustarem al que ens demanin però no sabem res. Treballar a un 50% encara sortiria rendible però a un 30% ja seria complicat", ha apuntat. Altres empreses del delta de l'Ebre estan en la mateixa situació o la Costa Brava que es veuen obligats a cancel·lar reserves ni en poden planificar de noves. "Algunes agències volen dur-nos clients aquest estiu, però no els podem confirmar res. De moment l'única cosa que podem fer és continuar cancel·lant excursions que teníem programades", denuncien. "Diuen que potser a partir del dia 15 de juny, que potser serà a plena capacitat però no ho saben. Està tot enlaire i el que volem és que quan surti un nou decret ens tinguin en compte i s'inclogui aquesta activitat amb les especificacions que pertoquin", ha demanat el gerent de Lo Sirgador. De moment, cap dels departaments oficials implicats els ha donat "una resposta concreta" a la seva petició.

Summary: Els vaixells turístics es queden amarrats a port, oblidats en la desescalada


El president de la Generalitat, Quim Torra, ha reclamat aquest dissabte "unitat" i ha fet una crida a acceptar "tots els papers incòmodes que calguin" per "avançar cap la república". Torra ha fet aquestes declaracions després de demanar una llista unitària independentista tant a l'Ajuntament de Barcelona com a les eleccions europees. El president ha intervingut en l'acte del congrés constituent de la Crida. Així mateix, Torra ha fet una crida a "la màxima mobilització" de cara al judici als presos independentistes. "Contra tota aquesta gent de les querelles preventives" i contra les amenaces, ha apostat per una recepta formada per unitat, llibertat i república.  Ha assegurat que amb les paraules d'unitat, llibertat i república s'ha enfrontat "el repte" del diàleg amb l'estat espanyol. "Sempre hem dit el mateix, bilateralitat, solució política i dret a l'autodeterminació. Si no hi ha un reconeixement al dret a l'autodeterminació ens quedarem amb el 'no' als pressupostos". De fet, ha apuntat que el judici va sobre el dret a l'autodeterminació dels catalans. També ha assenyalat que si el fan escollir entre el PSOE i el tripartit de PP, Ciutadans i Vox, escull independència.   Torra demana una candidatura unitària independentista a Barcelona i que es posin d'acord Ernest Maragall, Joaquim Forn, Neus Munté, Ferran Mascarell i Jordi Graupera. "Hem de guanyar a Barcelona i hem de guanyar les eleccions europees", ha ressaltat. En aquest context, ha reclamat a no renunciar a res i que acceptin "tots els papers incòmodes que calgui acceptar si amb això s'avança cap a la república".   Torra ha iniciat  la seva intervenció recordant el 26 de gener de fa 80 anys, el 1939, entraven els feixistes a Barcelona. Ha demanat un minut de silenci en record pels represaliats  del franquisme, de les víctimes i les seves famílies.   "Contra tota aquesta gent de les querelles preventives" i contra les amenaces, ha apostat per una recepta formada per unitat, llibertat i república. Ha assegurat que a apartar-se de qualsevol d'aquestes paraules és "trair l'esperit de l'1-O".  "Màxima mobilització" Torra ha reclamat la "màxima mobilització" "ara més que mai", ara que comença el judici contra "els companys i contra el poble de Catalunya, la democràcia i el dret a l'autodeterminació".

Summary: Torra reclama "unitat" i acceptar "tots els papers incòmodes que calguin" per "avançar cap la república"


"Havíem tingut l'oportunitat de parlar d'aquest tema en general, no tant al detall com ha estat exposat finalment". Ho ha afirmat així el president del grup parlamentari d'ERC, Sergi Sabrià, en roda de premsa aquest dimarts al Parlament, després de les paraules del president de la Generalitat, Quim Torra, que ha advertit que l'independentisme "no podrà garantir cap mena d'estabilitat al Congrés" a Pedro Sánchez si no arriba una proposta de referèndum pactat abans de novembre. "Si que és evident que des d'Esquerra no podem garantir cap mena d'estabilitat al Congrés si no s'entra en una etapa de diàleg profund amb Catalunya; això no ha passat; es fa imprescindible que passem a una nova fase", ha apuntat Sabrià. En afirmar, però, que els terminis no els "incomoden", també ha apuntat que "la concreció d'aquest tema només la poden prendre" els grups polítics respectius al Congrés.  En roda de premsa després d'arrencar el debat de política general al Parlament, els republicans asseguren que no se senten incòmodes amb els terminis. "Els suports és obvi que no poden ser gratuïts en cap cas; si ens sembla això de manera immediata segur que els terminis no ens incomoden; exigim moviments i procedir a un diàleg profund malgrat les dificultats" d'un context de presó, "exili i represaliats".  Per tot plegat, Sabrià ha assegurat que valoren de forma "positiva" el discurs de Torra i ha insistit que el futur passa per "treballar per la unitat estratègica".  És en aquest sentit, que els republicans mantenen la porta oberta al diàleg malgrat les paraules de la portaveu del govern espanyol, Isabel Celaá, aquest dimarts al vespre. "Continuarem exigint una sortida política a la situació", ha insistit. I volen una situació política a les urnes perquè "la resolució al conflicte polític que pateix Catalunya no es compra amb diners", ha advertit Sabrià.  D'altra banda, i arran de la designació de diputats davant la suspensió dictada a la interlocutòria del Suprem, el president dels republicans al Parlament s'ha mostrat convençut que JxCat també presentarà una designació de companys per als seus diputats afectats. "És el que vam pactar, també amb els presos; sempre complim els acords", ha resolt.

Summary: ERC diu que no havien especificat "al detall" l'ultimàtum i deixa en mans del grup al Congrés la concreció


El Departament de Territori i Sostenibilitat ha licitat la redacció del projecte constructiu d’una actuació de millora de la seguretat viària a la travessera de la TV-3454 a Deltebre (Baix Ebre). En concret, es preveu la construcció d’una rotonda en l’encreuament d’aquesta via amb la carretera TV-3451, amb una inversió estimada de 800.000 euros. La Generalitat ha previst la cessió a l’Ajuntament de Deltebre de diverses travesseres de carreteres que han passat a tenir les característiques de carrers. En concret, se cedirà a l’Ajuntament un tram de 3 quilòmetres de  la travessera de la T-340  i un altre tram de 2,4 quilòmetres  de la TV-3454.  En aquest context,  l’administració catalana assumirà determinats trams de carrers que comuniquen amb el pont sobre l’Ebre entre Deltebre i Sant Jaume d’Enveja. La previsió de la Generalitat és poder licitar les obres abans de final d’any. La rotonda prevista tindrà una forma ovalada centrada sobre el canal de l’Esquerra de l’Ebre, que haurà de ser cobert en aquest tram. Els diàmetres del nou giratori seran de  61 i 54 metres, amb una calçada anular formada per dos carrils de quatre metres i un illot interior amb un tram trepitjable, pavimentat amb llambordes, d’un metre amplada. Es preveu un tractament de la rotonda amb hidrosembres i l’enllumenat. A més de la rotonda, el projecte inclou actuacions per millorar quatre encreuaments, dels quals s’ha prioritzat el de la TV-3454 i la TV-3451, a l’entorn del camp de futbol de la localitat.

Summary: Territor licita el projecte per a la construcció d'una rotonda a l'encreuament amb la TV-3451 a Deltebre


La Guàrdia Urbana va detenir la setmana passada a la Zona Franca de Barcelona un home de 48 anys per un presumpte delicte continuat de falsificació documental. El detingut hauria falsificat més de 100 empadronaments en 34 edificis de Barcelona que realitzava en algunes Oficines d’Atenció Ciutadana de l’Ajuntament de Barcelona. El detingut utilitzava un contracte de lloguer falsificat on una suposada empresa de gestió de finques inexistent feia de gestora i llogava un pis a la persona detinguda. Posteriorment facilitava l’empadronament de tres o quatre persones més en aquest mateix pis. Els contractes de lloguer presentaven els segells de la suposada empresa gestora de finques donant aparença de legalitat. El detingut cobrava 500 euros per les gestions. La investigació es va iniciar el novembre després de rebre una denúncia d’empadronament fraudulent per part de la Direcció de Serveis de la Secretaria General de l’Ajuntament de Barcelona i una altra per part d’una persona perjudicada. Els agents de la Guàrdia Urbana van poder comprovar que en aquelles direccions no vivien les persones teòricament empadronades o que directament el domicili no existia. L’Ajuntament de Barcelona informa que el tràmit d'empadronament és gratuït i el consistori facilita la informació a totes les persones que acaben d’arribar a la ciutat. Aquesta política ha comportat el reforç del circuit d’empadronament, amb especial atenció a les situacions de vulnerabilitat, segons informa el consistori en un comunicat.

Summary: Detingut un home per falsificar més de 100 empadronaments en 34 edificis de Barcelona


Holanda recrimina als estats més afectats per la pandèmia, com Espanya i Itàlia, que no hagin demanat el fons de rescat, el MEDE. "L'ha demanat algú? No. Llavors aquests països no tenen pressa", es queixen fonts diplomàtiques holandeses de cara a les negociacions pel fons de recuperació. En aquest sentit, veuen "sorprenent" que després de la difícil negociació per pactar un accés al fons de rescat sense la Troika, cap país l'hagi demanat. Per això, asseguren que és "difícil" explicar a Holanda que "alguns països demanen més diners" amb el fons de recuperació (amb transferències i préstecs) quan hi ha un fons de rescat (préstecs) "que no s'utilitza".

Summary: Holanda recrimina a estats com Espanya i Itàlia que no hagin demanat el fons de rescat tot i la crisi: "No tenen pressa"


Diversos clients francesos s'han desplaçat aquest dissabte fins als comerços del Pertús i la Jonquera malgrat les recomanacions del seu primer ministre d'evitar-ho. Jean Castex va desaconsellar divendres viatjar a Catalunya pels rebrots de covid-19. Malgrat l'anunci, des de primera hora del matí el degoteig de vehicles estrangers ha estat constant i la circulació fluïda en ambdós costats de la frontera. Els visitants han defensat que les mesures de seguretat "són les mateixes" i que mentre sigui possible anar d'una zona a l'altra no hi veuen "cap problema". La majoria de compradors s'han acostat per comprar aliments, però també tabac i alcohol, ja que aquest tipus de productes són més econòmics a l'Alt Empordà. Carros de la compra ben plens, bosses amunt i avall i moviment als aparcaments de la Jonquera i el Pertús. Les recomanacions del primer ministres francès, Jean Castex, no han frenat els ànims dels compradors que han acudit igualment aquest dissabte a buscar productes de tota mena als comerços catalans. Entre els més concorreguts, el tabac i l'alcohol, però també alimentació, drogueria i roba. Fa només unes hores Castex va desaconsellar als francesos que vagin a Catalunya pels rebrots de la covid-19. D'aquesta manera obria la porta a vigilar que el flux d'Espanya a França fos el "més limitat possible". Un anunci que va generar mala maror entre les institucions espanyoles i catalanes. Malgrat tot, avui la circulació de l'autopista i de la frontera era molt fluida i totes aquelles persones que ho desitjaven podien moure's entre una zona i l'altra. La sensació generalitzada de la majoria dels compradors francesos és que les mesures de seguretat que tenen allà, també "les poden trobar aquí". De fet, alguns d'ells, com el José Ramón, han destacat que a França només és obligatori portar mascareta en aquells llocs públics que estan tancats, mentre que, per exemple, al carrer no ho és. En el seu cas, ell i la seva família viuen a Marsella i han vingut a la Jonquera perquè tenien una reserva feta en un hotel i no la volien perdre. "No crec que les mesures d'aquí siguin menors" ha assegurat. Un argument al qual també s'ha agafat en José Vela – provinent de Grenoble – assegurant que ell pren les mateixes mesures quan està a França. En el seu cas, ha vingut a passar uns dies a unes termes, a comprar i aprofitar per visitar l'Alt Empordà. "Crec que la sanitat espanyola no és pitjor" ha subratllat. Vela també ha explicat que de camí a la Jonquera no s'ha trobat cap control fora del comú i que ha pogut arribar al seu destí sense problema. Pel que fa al Lucas, un comprador francès de Besançon, és tan sols la segona vegada que trepitja l'Alt Empordà i ho ha fet durant les seves vacances. La seva parada venia derivada de la voluntat de comprar alcohol i tabac, tot i que també han aprofitat per fer una volta pel municipi. En el seu cas, ha apuntat que no estava preocupat pels brots de la covid-19, però sí que pensa que les mesures de seguretat de països com Espanya o Portugal són "menors" que les que poden tenir a França. Els comerciants, preocupats Malgrat l'afluència de compradors, els comerciants de la zona fronterera no ho acaben de veure clar, i és que asseguren que les xifres de visitants d'enguany poc o res tenen a veure amb els anys anteriors. Diverses botigues han mostrat la seva preocupació davant d'un segon tancament de la frontera, que no només els afectaria a ells, sinó també a localitats pròximes com Roses o Figueres. També han lamentat que es parli en excés dels brots de covid-19 a Catalunya, ja que genera una sensació d'inseguretat als turistes que tenen previst venir. Una visió que comparteix Pedro Mercader, un veí del Pertús, que assegura que pot generar "por". En aquest sentit, creu que l'anunci del primer ministre tampoc ha ajudat, ja que els visitants es poden fer una idea equivocada de la situació dels contagis al territori català. "A la frontera tots vivim del turisme" ha conclòs, subratllant que tot i l'ambient que es podia veure aquest matí no s'ha recuperat ni de bon tros el que hi ha habitualment. Un turisme que no només provenia del país veí, sinó també d'altres indrets europeus.

Summary: Els francesos es desplacen als comerços de la Jonquera i el Pertús malgrat les recomanacions del primer ministre


L'Associació de Fiscals, l'Associació Professional i Independent de Fiscals i la Unió Progressista de Fiscals ha mostrat la seva "commoció", "profunda preocupació" i "rotund rebuig" que els provoquen les decisions preses pel Govern de la Generalitat i el Parlament de Catalunya per tirar endavant les lleis de desconnexió. Segons aquestes associacions, s'ha produït una "flagrant i reiterada vulneració de la legalitat" i, davant d'això, s'han compromès a assumir amb "convicció i responsabilitat el desenvolupament de les funcions que legalment i constitucionalment" tenen atribuïdes. En un comunicat conjunt, els fiscals han subratllat que una "ajustada majoria de diputats del Parlament" no pot "imposar una visió parcial i esbiaixada del que significa la convivència democràtica" per aconseguir "els seus fins". Les tres associacions de fiscals han recordat que "el que distingeix a una democràcia no és la celebració de consultes populars –que acullen també els règims no democràtics- sinó la subjecció dels poders públics a la llei". En aquest sentit, els fiscals han afirmat que el Govern i el Parlament català han "vulnerat clarament la Constitució espanyola" i l'Estatut de Catalunya i han assegurat que "tampoc s'han adequat a les condicions i recomanacions de la Comissió de Venècia del Consell d'Europa, ni tenen cap empara de cap Tractat Internacional ni en les resolucions de l'ONU sobre el dret a l'autodeterminació", que segons aquestes entitats són aplicables a "situacions completament diferents de l'existent a Catalunya i a la resta de l'Estat".

Summary: Associacions de Fiscals denuncien la "flagrant i reiterada vulneració de la legalitat" per part del Govern


El Festival En Veu Alta (EVA) incorpora en la seva 12a edició un nou escenari, trencant novament les fronteres natals del Penedès, i trasllada part dels espectacles a Gurb (Osona). Aquest municipi acollirà la jornada inaugural del festival, el 5 de juny, amb set propostes per a públic infantil i familiar. El gruix de la programació, però, es tornarà a centralitzar en una dotzena de municipis de l'Alt Penedès que acolliran gairebé 40 espectacles entre el 10 i el 19 de juny. Serà posteriorment quan l'EVA es celebrarà a Pradell de la Teixeta (Priorat), on culminarà la programació amb diversos espectacles entre l'1 i el 3 de juliol. La 12a edició de l'EVA s'ha presentat aquest dimarts a Sant Sadurní d'Anoia, que serà la capital del festival de narració oral, on ocuparà especialment cases abandonades, patis, places i restaurants. La 12a edició del festival EVA vol reivindicar un any més la narrativa i la oralitat. En aquesta ocasió, hi haurà espectacles entorn els 700 anys de Ramon Llull i també sobre el centenari de Roald Dalh. Alguns dels espectacles duran acompanyament musical, tot i que no és l'objectiu central de la programació. La programació central del festival a l'Alt Penedès, s'estendrà a diversos espais de Sant Sadurní d'Anoia, Sant Pere de Riudebitlles, Vilafranca, Torrelavit, Santa Margarida i els Monjos, Gelida, Sant Quintí de Mediona, Olèrdola, Sant Martí Sarroca, Sant Pere Molanta, Avinyonet i Torrelles de Foix. Els espectacles es concentraran en els caps de setmana, en horaris de matí, migdia, vespre i golfes. En el cas de la jornada inaugural a Gurb, hi ha previstos set espectacles al Recinte de l'Esperança, a l'actual Ajuntament, i al teatre del Molí. Finalment, pel que fa al tram final de l'EVA, a Pradell de la Teixeta, els espectacles es celebraran tots dins el municipi, amb alguns espais en zones allunyades del nucli, com la 'Cova del Rector', on només hi caben 90 persones.

Summary: El Festival En Veu Alta torna a trencar fronteres i ara s'expandeix fins Osona, amb una jornada d'espectacles a Gurb


El nombre d'inscripcions de certificacions per execucions hipotecàries d'habitatges a Catalunya s'ha situat al tercer trimestre en 1.515 pisos urbans, cosa que suposa 498 execucions menys que el mateix període de l'any passat, el 24,74% menys en taxa interanual, i 484 execucions menys que el segon trimestre d'aquest any, el 24,21% menys, segons les dades publicades per l'Institut d'Estadística espanyol. Si a més dels habitatges s'inclouen totes les finques hipotecades, el nombre d'execucions registrades es va situar en 2.755 actius, 421 execucions menys que el mateix període de l'any passat, el 13,26% menys, i 287 execucions menys que en el segon trimestre, el 9,43% menys, sempre amb dades de l'Institut Nacional d'Estadística.  Del conjunt de finques i actius immobiliaris executats a Catalunya, 2.755 unitats, el 54,99% del total, 1.515 actius, corresponen a pisos urbans, una relació similar a la que es registra en el conjunt de l'Estat que en el període va ser del 54,8%.   A Catalunya, dels 1.515 pisos executats el tercer trimestre d'aquest any, 969 habitatges, el 63,96% del total, són propietat de persones individuals o famílies. La resta, 546 pisos, el 36% del total, estan registrats a nom d'una empresa o persona jurídica.  Xifres de l'Estat En el conjunt de l'estat espanyol, el nombre d'inscripcions certificades de execucions hipotecàries iniciades en el registre de la propietat es va situar en l'agregat de pisos i finques en 14.558 actius, el 25,8% menys que fa un any i el 30,4% menys que el segon trimestre.  En relació amb el nombre d'habitatges amb execució hipotecària a l'estat espanyol es va situar en 7.976 pisos, el 33,20% menys que el segon trimestre i el 31,66% menys que el tercer trimestre de l'any passat.  L'INE, amb dades del conjunt de l'Estat, indica que entre els habitatges de famílies o persones individuals amb execució hipotecària, 3.919 eren pisos que s'utilitzaven com residència habitual, un 34,8% menys que en el mateix període de l'any passat, mentre que 1.060 pisos eren segones residències dels propietaris, un 35,5% menys.  Les comunitats amb un major nombre de certificacions per execucions hipotecàries tant en relació amb l'agregat de finques com en el desagregat de pisos urbans són Andalusia, el País Valencià i Catalunya, per aquest ordre.

Summary: Les execucions hipotecàries sobre habitatges cauen el tercer trimestre prop d'un 25% en relació amb l'any passat


Sis treballadores de residències de gent gran de Barcelona han obert la via judicial perquè el coronavirus sigui reconeguda com a malaltia professional. El procediment s'inicia després que les mútues de treball deneguessin la baixa per incapacitat temporal a sis gericultores que treballen en centres gestionats per Eulen y Sacyr. Segons ha informat el Col·lectiu Ronda, les mútues argumenten que la data d'inici de les baixes és anterior a l'entrada en vigor de la llei RDL 19/2020, que estableix els processos d'incapacitat temporal derivats del contagi de la covid-19. No obstant això, la cooperativa d'advocats defensa que la incapacitat per covid-19 ja està recollida al Quadre de Malalties Professionals, en vigor des de l'any 2006. La llei RDL 19/2020 es va aprovar el passat 26 de maig en ple estat d'alarma. Allà, s'explicitava el caràcter professional de les contingències derivades per l'exposició al coronavirus que poguessin afectar el personal dels centres de gent gran. Segons el Col·lectiu Ronda, aquest text "probablement pretenia desactivar la possibilitat de conflicte amb les mútues a l'hora d'admetre l'origen laboral de la patologia". "Paradoxalment, però, està sent esgrimit per les mateixes mútues per tal de denegar les sol·licituds de contingència professional que tinguin causa en els processos d'incapacitat temporal iniciats amb anterioritat a l'entrada en vigor de l'esmentada a la norma", afegeix. Tal com matisa Pau Estévez, membre de l'equip legal de la cooperativa d'advocats, "ja es va advertir que aquesta disposició no només era innecessària sinó que incrementava el risc que s'acabessin propiciant situacions com les que ara s'estan vivint". Per Estévez, "no existeix marge legal per negar la contingència laboral d'aquests procediments d'incapacitat causats pel coronavirus, ja que el Quatre de Malalties Professionals ho recull així de forma explícita des del 2006". Pel sindicat Co.bas, aquesta situació és "l'enèsima maniobra de les mútues professionals per defugir de les seves obligacions legats i fer-se càrrec del pagament de les prestacions pertinents i de l'assistència mèdica".

Summary: Treballadores de residències obren la via judicial perquè la covid-19 sigui reconeguda com a malaltia professional


Arran Lleida ha publicat aquest dilluns a les xarxes socials un cartell en què la formació juvenil de l'esquerra independentista "assenyala" els regidors dels grups municipals del PSC, Ciutadans i PP a l'Ajuntament de Lleida per "no deixar votar" l'1-O. El cartell inclou les fotografies dels regidors d'aquests tres partits i s'hi pot llegir el missatge: "Assenyalem-los. El tripartit de Lleida PSC, Ciutadans i PP no ens volen deixar votar. Desobeïm". Tant des del PSC, Cs com des dels populars han expressat el seu total rebuig a la campanya i han presentat una denúncia davant els Mossos d'Esquadra per suposades "amenaces" i "assetjament". Cal recordar que l'alcalde Àngel Ros va anunciar que l'Ajuntament de Lleida no cediria locals municipals per a la celebració de l'1-O.  La presidenta del grup municipal del PP a la Paeria, Dolors López, ha manifestat que se sent "amenaçada i assenyalada" por "aquells grups radicals que atempten contra l'Estat de Dret i el que promouen és la desobediència". Per això, López ha presentat una denúncia davant els Mossos per suposades "amenaces". El grup de Ciutadans també ha presentat denúncia davant els Mossos, en aquest cas per un suposat delicte d'"assetjament" i per "calúmnies". La portaveu de la formació a l'Ajuntament de Lleida, Àngeles Ribes, ha acusat a través de les xarxes socials "els cadells dels socis de Puigdemont d'assenyalar als demòcrates que defensem la legalitat". També ha denunciat la campanya davant la policia catalana la regidora de Seguretat Ciutadana, Sara Mestres, en nom del grup municipal del PSC. Albiol i Arrimadas visitaran Lleida per donar suport als regidors de les respectives formacions  El president del Partit Popular Català, Xavier Garcia Albiol, visitarà aquest dimarts Lleida per donar suport als regidors populars de la Paeria, Dolors López i Joan Vilella, que apareixen al cartell d'Arran. En el mateix sentit, la portaveu del comitè executiu de Ciutadans i cap de l'oposició al Parlament, Inés Arrimadas, també visitarà dimarts la capital del Segrià.

Summary: PSC, Cs i PP denuncien als mossos un cartell d'Arran Lleida en què "assenyala" els regidors que no "deixen votar" l'1-O


La Mostra de Cinema Fantàstic i de Terror de Ponent torna aquest estiu a Tàrrega amb noves  dates, dues pantalles més a l'aire lliure i amb activitats paral·leles reformulades per adaptar-se a la nova realitat de la covid-19. Tot i que el Galacticat se celebra habitualment al juny (l'any passat va ser del 7 al 9 de juny), enguany l'organització ha decidit traslladar-lo finals d'estiu i doblar els dies de projeccions, del 21 al 25 d'agost. Els espais també es multiplicaran. En edicions anterior els epicentres de les projeccions eren el cinema Majèstic i l'avinguda Catalunya, amb una pantalla cadascun. Enguany hi haurà més cinema al carrer ja que s'hi afegeix una altra pantalla a l'avinguda Catalunya i una de nova a la terrassa de l'Ateneu. El Galacticat es trasllada enguany a l'agost amb més cinema al carrer i més dies de projeccions per garantir la distància de seguretat arran de la pandèmia. La Mostra comptarà amb tres pantalles exteriors, 2 a l'avinguda Catalunya i 1 a la terrassa de l'Ateneu, i una altra d'interior, al cinema Majèstic.  La VII edició del Galacticat programarà 30 pel·lícules i 120 curtmetratges i estarà dedicada a l'escriptor nord-americà, Stephen King, en l'any que se celebra el 30è aniversari de 'Misery' i el 40è de 'El Resplandor' dos clàssics del cinema de terror.   Premi de mentoria   En el marc del festival, l'organització i el Centre Experimental de la Cinematografia i les Arts Audiovisuals de Catalunya (CECAAC) convoquen el III Premi 'Galacticat-CECAAC' de mentoria per la coproducció d'un curtmetratge. S'ha atorgat el guardó, valorat en 5.000 euros i consistent en tasques de mentoria que es duran a terme des del CECAAC, al guió de l'obra 'Piel de Gallina' de Raquel Quesada Giner.   La mentoria cinematogràfica consistirà en una relació de desenvolupament personal, en la qual el Cecaac farà de mentor i el Festival Galacticat programarà l'estrena i presentació del curtmetratge i al mateix temps ajudarà en la distribució de l'obra en diversos festivals internacionals durant l'any posterior de la seva finalització.   Cinc seccions i nous escenaris   També com a novetat d'enguany el Galacticat inclou dues seccions més, la Secció Focus i la Secció AMP, que s'afegeixen a les tres existents: la Secció oficial de Llargmetratges, l'oficial de Curtmetratges o Galacticurt (amb pel·lícules a competició) i la Secció Clàssics. La nova secció Focus posarà la lupa en la cinematografia d'un país convidat, que enguany serà Croàcia i la Secció AMP portarà cada any cinc títols actuals que programarà la prestigiosa distribuïdora internacional AMP-FILMS.   La convocatòria de la VII edició del Galacticat està destinada a tots els cinèfils i en especial als amants de la ciència-ficció i manté la voluntat d'apropar el passat, el present i el futur del millor gènere fantàstic a través de títols clàssics de culte i premiades estrenes del moment.   Com a prèvia al festival, al llarg de quatre mesos, més de 450 nens i nenes de les comarques de l'Urgell, el Pla d'Urgell i La Segarra han realitzat diversos tallers de cinema dins del seu projecte pedagògic. El Galacticurs havia d'arribar també al Pallars Jussà i a un total de 3.000 alumnes però la covid-19 va provocar l'anul·lació de la segona part del projecte.

Summary: La Mostra de Cinema Fantàstic i de Terror de Ponent es trasllada a l'agost i incorpora dues pantalles a l'aire lliure


El comitè tècnic del Govern per a la reactivació econòmica i protecció social validarà i avaluarà les mesures a aplicar pels sectors més afectats per la covid-19. Segons ha pogut saber l'ACN, el comitè tècnic es reunirà cada dijous sota la presidència del vicepresident del Govern i conseller d'Economia, Pere Aragonès, i la vicepresidència de la consellera d'Empresa, Àngels Chacón. La principal funció del comitè tècnic serà donar suport "immediat" als sectors més afectats, agilitzar la represa de l'activitat i reforçar la protecció social d'urgència. També es recollirà tota la informació "necessària" per la valoració del cost de la crisi i l'avaluació de les mesures adoptades. La primera reunió del comitè tècnic serà el proper 14 de maig.  L'espai treballarà amb línies de treball en dos àmbits: les actuacions d'emergència i les estratègiques. Es treballarà per mobilitzar tot el coneixement i l'anàlisi disponible per establir l'"estratègia compartida". També es mirarà de reorientar els sectors estratègics de l'economia, validar l'eficàcia de les mesures i l'eficiència en els recursos emprats, així com la protecció social d'urgència a persones i famílies afectades.  A banda d'Aragonès i Chacón, formaran part del comitè tècnic el secretari general de la vicepresidència i d'Economia i Hisenda, Albert Castellanos i els directors generals de Coordinació interdepartamental, Promoció econòmica i Indústria.

Summary: El comitè tècnic del Govern per a la reactivació validarà i avaluarà les mesures als sectors més afectats per la covid


El conseller destituït Jordi Turull ha fet arribar un missatge a través de Twitter just després que el jutge del Suprem Pablo Llarena l'hagi tornat a enviar a la presó, com també ha fet amb Josep Rull, Raül Romeva, Carme Forcadell i Dolors Bassa. Turull ha repetit el missatge que va enviar el 2 de novembre, la primera vegada que va ingressar a la presó: "Això us volia tornar a dir, amb el cap ben alt i podent mirar als ulls de tothom", un text que l'acompanya el missatge on defensava que ha estat empresonat per haver estat "lleial" al mandat del poble. "Dediqueu totes les energies a defensar pacíficament la democràcia i la dignitat de Catalunya", afegeix. Ell, Rull i Romeva ingressaran a la presó d'Estremera i Forcadell i Bassa a la d'Alcalá-Meco. Amb la decisió del jutge, ja són nou els empresonats per la causa del procés.

Summary: Turull repeteix "amb el cap ben alt i podent mirar als ulls de tothom" que ha estat "lleial" al mandat del poble